Πρόταση κανονισμού (ΕΚ) του Συμβουλίου για τη θέσπιση των γενικών συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης (97/C 267/15) COM(97) 133 τελικό - 97/0114 (CNS)

(Υποβλήθηκε από την Επιτροπή στις 16 Ιουλίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 42 και 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι ο κανονισμός (ΕΟΚ) αριθ. 1411/71 του Συμβουλίου, της 29ης Ιουνίου 1971, για τη θέσπιση των γενικών συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα που προορίζεται για ανθρώπινη κατανάλωση (1), όπως τροποποιήθηκε τελευταία από τον κανονισμό (ΕΟΚ) αριθ. 2138/92 (2), έχει ως στόχο την όσο το δυνατόν μεγαλύτερη ανάπτυξη της αγοράς των προϊόντων που υπάγονται στον κωδικό ΣΟ 0401 με εγγύηση της ποιότητας και ανταπόκριση στις ανάγκες και τις προσδοκίες των καταναλωτών 7 ότι η κατάρτιση προτύπων εμπορίας για τα σχετικά γαλακτοκομικά προϊόντα συμβάλλει στη σταθερότητα της αγοράς και, επομένως, σε δίκαιο επίπεδο ζωής του γεωργικού πληθυσμού 7 ότι, ως εκ τούτου, η διατήρηση μιας τέτοιας ρύθμισης είναι προς το συμφέρον των γαλακτοπαραγωγών καθώς και των καταναλωτών 7

ότι, για να χρησιμοποιηθεί η πείρα που αποκτήθηκε σ' αυτόν τον τομέα και για λόγους απλούστευσης και σαφήνειας, ώστε να διασφαλιστεί καλύτερα η νομική ασφάλεια των ενδιαφερομένων, πρέπει να γίνουν ορισμένες προσαρμογές του εν λόγω κανονισμού και να συγκεντρωθούν οι διατάξεις σε ένα νέο κανονισμό 7

ότι, για να ικανοποιηθούν οι επιθυμίες των καταναλωτών, οι οποίοι δίνουν όλο και μεγαλύτερη σημασία στη θρεπτική αξία των πρωτεϊνών του γάλακτος, πρέπει να εξασφαλιστεί ότι το φυσικό ποσοστό σε πρωτεΐνες του γάλακτος δεν μειώνεται σε καμία περίπτωση και να επιτραπεί, εξάλλου, ο εμπλουτισμός του γάλακτος με συστατικά του στερεού υπολείμματος άνευ λίπους του γάλακτος 7

ότι, όσον αφορά την περιεκτικότητα σε λιπαρές ουσίες του γάλακτος, πρέπει να ληφθεί υπόψη η ειδική κατάσταση στη Φινλανδία και στη Σουηδία, οι οποίες, δυνάμει της πράξης προσχώρησης, επωφελούνται από παρέκκλιση η οποία λήγει στις 31 Δεκεμβρίου 1997 7 ότι, για το σκοπό αυτό, πρέπει να παραταθεί προσωρινά η εν λόγω παρέκκλιση, ώστε να επιτραπεί στα ενδιαφερόμενα κράτη μέλη να προσαρμοστούν στο καθεστώς που εφαρμόζεται στην υπόλοιπη Κοινότητα 7

ότι το άρθρο 5 παράγραφος 9 της οδηγίας 92/46/ΕΟΚ του Συμβουλίου, της 16ης Ιουνίου 1992, που θεσπίζει τους υγειονομικούς κανόνες για την παραγωγή και τη διάθεση στην αγορά του μη επεξεργασμένου γάλακτος, του θερμικά επεξεργασμένου γάλακτος και των προϊόντων με βάση το γάλα (3), όπως τροποποιήθηκε τελευταία από την οδηγία 96/23/ΕΚ (4), προβλέπει ορισμένες απαιτήσεις σχετικά με τη σύνθεση του γάλακτος κατανάλωσης 7 ότι, για λόγους συνοχής, είναι σκόπιμο να συμπεριληφθούν οι διατάξεις αυτές στην κανονιστική ρύθμιση σχετικά με τα πρότυπα εμπορίας και να προβλεφθούν παράλληλα ορισμένες προσαρμογές ώστε να ληφθεί υπόψη η πείρα που αποκτήθηκε σ' αυτόν τον τομέα 7

ότι εφαρμόζονται η οδηγία 79/112/ΕΟΚ περί προσεγγίσεως των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (5), όπως τροποποιήθηκε τελευταία από την οδηγία 97/4/ΕΚ (6), και η οδηγία 90/496/ΕΟΚ σχετικά με τους κανόνες επισήμανσης των τροφίμων όσον αφορά τις τροφικές τους ιδιότητες (7) 7

ότι, για να εξασφαλιστεί η συνοχή του καθεστώτος, πρέπει να θεσπιστούν για τα προϊόντα που εισάγονται από τρίτες χώρες ισοδύναμες απαιτήσεις 7

ότι πρέπει να προβλεφθεί ότι τα κράτη μέλη καθορίζουν τους ελέγχους και τις ενδεδειγμένες κυρώσεις σε περίπτωση παράβασης του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός καθορίζει τα πρότυπα για τα προϊόντα τα οποία υπάγονται στον κωδικό ΣΟ 0401 και τα οποία προορίζονται για ανθρώπινη κατανάλωση στην Κοινότητα.

2. Κατά την έννοια του παρόντος κανονισμού, νοούνται ως:

α) γάλα: το προϊόν που προέρχεται από το άρμεγμα μιας ή περισσοτέρων αγελάδων 7

β) γάλα κατανάλωσης: τα προϊόντα τα οποία αναφέρονται στο άρθρο 3 και τα οποία προορίζονται να παραδοθούν ως έχουν στον καταναλωτή 7

γ) περιεκτικότητα σε λιπαρές ουσίες: η σχέση βάρους των μερών λιπαρής ουσίας του γάλακτος επί 100 μερών του σχετικού γάλακτος.

Άρθρο 2

1. Μόνο το γάλα που πληροί τις απαιτήσεις που καθορίζονται για το γάλα κατανάλωσης δύναται να παραδίδεται ή να χορηγείται χωρίς μεταποίηση στον τελικό καταναλωτή, είτε απευθείας, είτε μέσω εστιατορίων, νοσοκομείων, καντινών ή άλλων παρόμοιων φορέων.

2. Οι ονομασίες πώλησης γι' αυτά τα προϊόντα είναι αυτές που αναφέρονται στο άρθρο 3. Οι ονομασίες πώλησης αφορούν μόνο τα προϊόντα που καθορίζονται σ' αυτό, με την επιφύλαξη της χρησιμοποίησής τους στις σύνθετες ονομασίες.

3. Το κράτος μέλος προβλέπει μέτρα που αποσκοπούν στην ενημέρωση του καταναλωτή σχετικά με τη φύση ή τη σύνθεση των προϊόντων σ' όλες τις περιπτώσεις όπου η παράλειψη της πληροφορίας αυτής δύναται να δημιουργήσει σύγχυση στον καταναλωτή.

Άρθρο 3

1. Ως γάλα κατανάλωσης θεωρούνται τα ακόλουθα προϊόντα:

α) το μη επεξεργασμένο γάλα: το γάλα το οποίο δεν έχει θερμανθεί πέραν των 40 °C, ούτε έχει υποβληθεί σε επεξεργασία με ισοδύναμο αποτέλεσμα 7

β) το πλήρες γάλα: το γάλα που έχει υποστεί θερμική επεξεργασία και το οποίο, όσον αφορά την περιεκτικότητά του σε λιπαρή ουσία, ανταποκρίνεται σε έναν από τους ακόλουθους τύπους:

- τυποποιημένο πλήρες γάλα: το γάλα του οποίου η περιεκτικότητα σε λιπαρές ουσίες ανέρχεται σε 3,50 % κατ' ανώτατο όριο. Εντούτοις, τα κράτη μέλη δύνανται να προβλέψουν μια συμπληρωματική κατηγορία πλήρους γάλακτος, του οποίου η περιεκτικότητα σε λιπαρές ουσίες είναι μεγαλύτερη ή ίση από 4,00 %,

- μη τυποποιημένο πλήρες γάλα: το γάλα του οποίου η περιεκτικότητα σε λιπαρές ουσίες δεν έχει τροποποιηθεί από το στάδιο του αρμέγματος, ούτε με προσθήκη ή αφαίρεση λιπαρών ουσιών του γάλακτος ούτε με την ανάμειξη με το γάλα του οποίου έχει τροποποιηθεί η φυσική περιεκτικότητα σε λιπαρές ουσίες. Ωστόσο, η περιεκτικότητα σε λιπαρές ουσίες δεν δύναται να είναι μικρότερη από 3,50 % 7

γ) ημιαποκορυφωμένο γάλα: γάλα που έχει υποστεί θερμική επεξεργασία και του οποίου η περιεκτικότητα σε λιπαρές ουσίες έχει φθάσει σε ποσοστό που ανέρχεται σε 1,50 % κατ' ελάχιστο όριο και σε 1,80 % κατ' ανώτατο όριο 7

δ) αποκορυφωμένο γάλα: το γάλα που έχει υποστεί θερμική επεξεργασία και του οποίου η περιεκτικότητα σε λιπαρές ουσίες έχει φθάσει σε ποσοστό που ανέρχεται σε 0,30 % κατ' ανώτατο όριο.

2. Κατά παρέκκλιση της παραγράφου 1, οι απαιτήσεις που αφορούν την περιεκτικότητα σε λιπαρές ουσίες δεν εφαρμόζονται στο γάλα που προορίζεται για την ανθρώπινη κατανάλωση και το οποίο παράγεται στη Φινλανδία και στη Σουηδία κατά τη διάρκεια διετούς περιόδου που υπολογίζεται από τη θέση σε ισχύ του παρόντος κανονισμού. Το γάλα κατανάλωσης που παράγεται σε αυτά τα δύο κράτη μέλη και που τυγχάνει αυτής της παρέκκλισης μπορεί μόνον να διατίθεται στο εμπόριο στη χώρα παραγωγής ή να εξάγεται προς μια τρίτη χώρα.

3. Με την επιφύλαξη της παραγράφου 1 στοιχείο β) δεύτερη περίπτωση, επιτρέπονται μόνον οι ακόλουθες τροποποιήσεις:

α) για να τηρηθεί η ελάχιστη περιεκτικότητα σε λιπαρές ουσίες που καθορίζεται για το γάλα κατανάλωσης, η τροποποίηση της φυσικής περιεκτικότητας του γάλακτος με αφαίρεση της κρέμας ή με προσθήκη γάλακτος, ημιαποκορυφωμένου ή αποκορυφωμένου γάλακτος 7

β) ο εμπλουτισμός του γάλακτος με πρωτεΐνες γάλακτος, μεταλλικά άλατα ή βιταμίνες, με την προϋπόθεση ότι αυτό αναφέρεται στη συσκευασία του προϊόντος με τρόπο ευδιάκριτο, ευανάγνωστο και ανεξίτηλο. Εντούτοις, η ένδειξη αυτή δεν απαλλάσσει από την υποχρέωση της σήμανσης σχετικά με τις θρεπτικές ιδιότητες του προϊόντος, η οποία προβλέπεται από την οδηγία 90/496/ΕΟΚ σχετικά με τους κανόνες επισήμανσης των τροφίμων όσον αφορά τις τροφικές τους ιδιότητες. Σε περίπτωση εμπλουτισμού με πρωτεΐνες, η περιεκτικότητα σε πρωτεΐνες του εμπλουτισμένου γάλακτος πρέπει να είναι μεγαλύτερη ή ίση με 4,00 %.

Άρθρο 4

Με την επιφύλαξη της οδηγίας 92/46/ΕΟΚ, το γάλα κατανάλωσης πρέπει να πληροί τις ακόλουθες απαιτήσεις:

α) να έχει σημείο πήξεως που να προσεγγίζει το μέσο σημείο πήξεως που έχει διαπιστωθεί για το μη επεξεργασμένο γάλα στην περιφέρεια παραγωγής του γάλακτος κατανάλωσης 7

β) να έχει βάρος μεγαλύτερο ή ίσο με 1 028 γραμμάρια ανά λίτρο που διαπιστώθηκε σε πλήρες γάλα σε 20 °C ή το ισοδύναμο ανά λίτρο που διαπιστώθηκε σε γάλα χωρίς καθόλου λίπος σε 20 °C 7

γ) να περιλαμβάνει τουλάχιστον 28 γραμμάρια πρωτεϊνών ανά λίτρο που ελήφθησαν με τον πολλαπλασιασμό επί 6,38 της συνολικής περιεκτικότητας σε άζωτο του γάλακτος εκφραζόμενο σε % 7

δ) να έχει ποσοστό συνολικού υπολείμματος άνευ λίπους μεγαλύτερο ή ίσο με 8,50 % 7

ε) όσον αφορά το θερμικά επεξεργασμένο γάλα, να έχει υποστεί θερμική επεξεργασία που επιτρέπει να πληρούνται οι απαιτήσεις ποιότητας που θα καθοριστούν.

Άρθρο 5

Τα προϊόντα που εισάγονται στην Κοινότητα και προορίζονται να πωληθούν ως γάλα κατανάλωσης πρέπει να συμμορφώνονται προς τις διατάξεις του παρόντος κανονισμού.

Άρθρο 6

Εφαρμόζονται οι διατάξεις της οδηγίας 79/112/ΕΟΚ, ιδίως όσον αφορά τις εθνικές διατάξεις σχετικά με τη σήμανση του γάλακτος κατανάλωσης.

Άρθρο 7

1. Τα κράτη μέλη λαμβάνουν όλα τα κατάλληλα μέτρα για να εγγυηθούν τον έλεγχο της εφαρμογής του παρόντος κανονισμού, για να επιβάλουν τις κυρώσεις, να προλαμβάνουν και να καταστέλλουν τις απάτες.

Τα μέτρα αυτά, καθώς και οι ενδεχόμενες τροποποιήσεις τους, ανακοινώνονται στην Επιτροπή εντός του μήνα που ακολουθεί την έκδοσή τους.

2. Η Επιτροπή θεσπίζει, σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68, τις λεπτομέρειες εφαρμογής του παρόντος κανονισμού.

Άρθρο 8

Καταργείται ο κανονισμός (ΕΟΚ) αριθ. 1411/71.

Οι παραπομπές στον κανονισμό (ΕΟΚ) αριθ. 1411/71 πρέπει να νοούνται ως παραπομπές στον παρόντα κανονισμό.

Άρθρο 9

Ο παρών κανονισμός αρχίζει να ισχύει την 1η Ιανουαρίου 1998.

Ο παρών κανονισμός είνα δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ L 148 της 3. 7. 1971, σ. 4.

(2) ΕΕ L 214 της 30. 7. 1992, σ. 6.

(3) ΕΕ L 268 της 14. 9. 1992, σ. 1.

(4) ΕΕ L 125 της 23. 5. 1996, σ. 10.

(5) ΕΕ L 33 της 8. 2. 1979, σ. 1.

(6) ΕΕ L 43 της 14. 2. 1997, σ. 21.

(7) ΕΕ L 276 της 6. 10. 1990, σ. 40.